Kivijalkayrittäjä kyllästyi katsomaan ankeaa näkyä Tampereen keskustassa ja sai ihmiset mukaan – ensi sunnuntaina kadulle syntyy puutarha

Valittamisen sijaan voi keskittyä tekemiseen. Jos katu on ankea, ja ainoa viherrys ovat riukuja muistuttavat puut, voi odottaa, että joku korjaa asian tai yrittää korjata sen itse. Suunnilleen tässä on lähtökohta ensi sunnuntaina Tuomiokirkonkadulle istutettavaan ruukkupuutarhaan. Sen maksavat isolta osin yksityiset kaupunkilaiset. Puutarhan istutus ja hoito tehdään talkoilla. Idean taustalla on tamperelainen Tuomiokirkonkadun tuore kivijalkayrittäjä ja Urbaani Tampere ry:n tiedotusvastaava Anniina Kärkkäinen , joka ajatteli ensin piristää Sorin aukiota. Hän ehdotti asiaa yhdistyksen hallituksessa. Kun yhdistys oli asiasta yhteydessä kaupunkiin, niin ruukkupuutarhan paikaksi ehdotettiin Tuomiokirkonkatua. ”Voiko näin tehdä?” Rahaa on kerätty joukkorahoituksella. Urbaani Tampere haki mukaan pormestarin joukkorahoituskampanjaan. Siinä kaupunki lupaa 40 prosenttia hankkeen minimitavoitesummasta, mikäli hanke saa kokoon 60 prosenttia minimitavoitteestaan 24.5. mennessä. Kaikkiaan joukkorahoituskampanjan valittiin mukaan 11 kohdetta. Ruukkupuutarhan minimitavoite oli 1 500 euroa, ja kaupungin lupaama summa 600 euroa. Yksityiset henkilöt ja yritykset ovat lähteneet mukaan hyvin. Kärkkäinen kertoo, että summat ovat vaihdelleet kympistä kahteen sataan euroon. – Suhtautuminen on ollut ihanan positiivista. On myös kysytty, että voiko näin tehdä. Tämä on kokeilu yhdistyksellekin. Kahdeksan ruukkua Sunnuntaina illalla koossa oli yhteensä 2 100 euroa. Joukkorahoituskampanja on avoinna vielä 24. toukokuuta saakka. Kärkkäinen sanoo, että jos rahaa tulee vielä enemmän, voidaan ruukkujen määrää kasvattaa. Joka tapauksessa kaikki rahat käytetään ruukkupuutarhaan. Istutukset on suunniteltu Tuomiokirkonkadulla olevan kukkakauppiaan kanssa. Tarkoitus on tehdä puutarhasta monimuotoinen ja valita lajit niin, että ne kukkivat koko kesän. – Säästämme summasta, niin että voimme korvata kukat uusilla jos tulee ilkivaltaa tai raekuuro, Kärkkäinen kuvailee. Itse ruukut ovat mustia, puisia neliskulmaisia lavoja, joiden pinta-ala ja korkeus on kadulle sopiviksi. Lavat ovat istutuksineen niin isoja, etteivät ne vähästä hievahda. Kärkkäinen toivoo, että yhteisöllinen ja kaupunkilaisten tekemä ruukkupuutarha säästyy ilkivallalta. Voi olla, että yhdessä tehtyä säilyy paremmin. – Olemme olleet yllättyneitä, miten hyvin meidän protoruukkumme on saanut olla rauhassa. Istutus ensi sunnuntaina korttelijuhlassa Sunnuntaina kukkia pääsee istuttamaan kuka tahansa kaupunkilainen kello 12–16. Samalla Tuomiokirkonkadulla järjestetään Kyttälän korttelijuhlat -niminen tapahtuma, jossa soittaa katumuusikko, tarjolla on mehua, alueella voi pitää vilttikirppistä, lapsille tehdään ilmaisia kasvomaalauksia ja paikalla on myös liikkuva kirjasto. Myös kadun kivijalkayrittäjät pitävät liikkeitään auki tapahtuman ajan. Kärkkäinen uskoo, että yhdessä tekemällä voi muuttaa kaupunkia. – Minua harmittaa se, miten paljon Tamperetta ja keskustayrittäjyyttä parjataan työmaiden takia. Valittamisen sijaan voidaan tehdä jotain, millä muutetaan kaupunkia viihtyisämmäksi. Hän kertoo, että yhdistykselle on jo nyt tullut kyselyitä siitä, miten samanlaisia puutarhoja saataisiin muuallekin kaupunkiin. – Toivon, että nähdään muutosta siinä, että kaupunkilaiset voivat itsekin tehdä tällaista, ja ensi kesänä yhteisöllisiä ruukkupuutarhoja olisi useampia ympäri kaupunkia. Samalla toivotaan, että puutarha muuttaa koko Tuomiokirkonkadun ilmettä niin, että siitä tulee viihtyisämpi ja että viesti kadun muutoksesta kävelykaduksi menisi nykyistä paremmin perille.